Գրիգոր Մելիք-Սարգսյան

Գրիգոր Համբարձումի Մելիք-Սարգսյան (), գրող, իրավաբան, Հայաստանի Գրողների միության անդամ 2003 թվականից։ Նա Ռուսաստանի Դաշնության բնական գիտությունների ակադեմիայի և Բնության ու հասարակության մասին միջազգային ակադեմիայի ակադեմիկոս է։ Ավարտել է Երևանի պետական համալսարանի իրավաբանական ֆակուլտետը, Մոսկվայի և Խարկովի կադրերի կատարելագործման ինստիտուտները։ Նա Հայաստանի ազնվականների միության (1985 թ-ից) անդամ է, շնորհվել է նրան իշխանի կոչում իր մելիք նախապապերի ժառանգության կարգով։ Ունի պրոֆեսորի, արդարադատության խորհրդականի կոչումներ։ Կառուցել է եկեղեցի (2002 թ) և մատուռ (2007 թ)։ Ավանի սուրբ Աստվածածին եկեղեցու ատենապետն է։ Վերաքննիչ դատարանի դատավոր է։

Ստեղծագործությունը.-Հրատարակել է իրավական, խոհական և երգիծական թեմաներով 28 գիրք՝ «Համբարձում», «Ծիծաղացավ», «Զվարճալիք», «Առեղծվածային տեսիլներ», «Հիմարության շքահանդես», «Հանցագործության լաբիրինթոսում», «Հանցավոր աշխարհի ուրվապատկերը», «Հուշարձան կատվին», «Արդյոք ովքե՞ր են», «Զավեշտի հանդես», «Պայազատ», «Հուշերի  և անուրջների առկայծումներ», «Ադամի ճամփան», «Գիժ Համլետի կյանքն ու վախճանը», «Ուստա Սանոյի արկածները», «Հիմարության և խենթության անթոլոգիա», «Հերկեր», «Թույն մի թափեք բաժակիս մեջ», «Ադամորդու կատակարան», «Մարդ արարածը և իր արածը», «Հանաքներ և  ծանակներ», «Երգիծանք և քծնանք», «Հրավառվող վերջալույս», «Դիմաքանդակ», «Խեղկատակները», «Հողմապտույտ», «Գյումրվա տրնգի», «Անցավ վախճան»։ «Ոզնու» կրկնակի դափնեկիր է։ 2014-ին ճանաչվել է Վերաքննիչ քրեական դատարանի տարվա լավագույն դատավոր։ Նա ՀՀ դատախազության մասին օրհներգի տեքստի հեղինակն է։

Գրականություն 
 Արտեմ Գրիգորյան, «Հավատամք», (մենագրություն գրող Գրիշա Մելիք-Սարգսյանի մասին), Ե., 2004 թ.
 Ալբերտ Փարսադանյան, «Դպրոցական ուղեկից», 2008 թ., էջ 183
 Հենրիկ Գևորգյան, «Քողարկված դեմքեր» Ե., 1985 թ

Հայ տղամարդ գրողներ
Հայ իրավաբաններ